Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: 1997. évi CLVI. törvényben (a továbbiakban: Khtv.) megállapított követelmények alapján végzi tevékenységét,
Paragraph Index: 690

7. A Közalapítvány gazdálkodása 7.1. A Közalapítvány vállalkozási tevékenységet kizárólag az Alapító Okiratban meghatározott közhasznú célkitűzések megvalósítása érdekében — és azokat nem veszélyeztetve — a vagyon hozadékaiból, illetve a költségvetési támogatáson felüli egyéb vagyonából folytathat. Gazdálkodása során elért eredményét nem osztja fel, azt kizárólag az Alapító Okiratban meghatározott tevékenységre fordítja. 7.2. Az éves pénzügyi terv alapján gazdálkodik, amely a Közalapítvány bevételeit és kiadásait tartalmazza azonos főösszeggel. 7.3. A Közalapítvány a hatályos számviteli szabályok alapján beszámolót készít, amelyet az okleveles könyvvizsgáló hitelesít és a Felügyelő Bizottság véleményez. A Kuratórium által elfogadott beszámolót az Alapítónak meg kell küldeni. 7.4. A Közalapítvány átmenetileg szabad pénzeszközeit kizárólag az állam által garantált értékpapírokba fektetheti. 7.5. A Kuratórium a Közalapítvány vagyonának kezelésével kapcsolatos technikai feladatok ellátásával külső pénzügyi szakértőt bízhat meg, hogy a mindenkori likviditáshoz minimálisan szükséges összeget meghaladó pénzeszközöket elsődlegesen államkötvénybe, másodlagosan bankbetétbe helyezze el olyan nagybanknál, amelyben a magyar állam tulajdoni részesedéssel rendelkezik. 7.6. A 7.1., a 7.4. és 7.5. pontok tekintetében befektetési szabályzatot kell készíteni, melyet a Kuratórium fogad el. E szabályzat elfogadása után az abban foglalt rendelkezéseknek megfelelően kell eljárni. 7.7. A Közalapítvány hitelt nem vehet fel. 7.8. A Közalapítvány működési költsége az éves összes kiadás összegének 10%-os mértékét nem haladhatja meg, és nem lehet több a Közalapítvány összes vagyonának 10%-ánál. 2001. január 1-jétől ez az összeg tartalmazza a Kuratórium és a Felügyelő Bizottság tagjainak tiszteletdíját és költségtérítését is.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes